Συντεταγμένες: 48°13′19.2″N 16°22′45.8″E﻿ / ﻿48.222000°N 16.379389°E﻿ / 48.222000; 16.379389

Το **Παλάτι Άουγκαρτεν** είναι παλάτι σε μπαρόκ στυλ στην περιοχή Λέοπολντστατ, στη Βιέννη της Αυστρίας.  Κατασκευασμένο στα τέλη του δέκατου έβδομου αιώνα από τον Γιόχαν Μπέρναρντ Φίσερ φον Έρλαχ στη θέση ενός Jagdschloss και κήπων, το παλάτι και οι κήποι επεκτάθηκαν τον δέκατο ένατο αιώνα υπό τον αυτοκράτορα Φραγκίσκο Ιωσήφ Α' της Αυστρίας. Παρά τις εκτεταμένες ζημιές που υπέστη κατά τη διάρκεια του Β' Παγκοσμίου Πολέμου, το παλάτι έχει διατηρηθεί σχεδόν στην αρχική του μορφή και πολλά από τα αυθεντικά έπιπλα μπορούν να βρεθούν ακόμα εκεί. Σήμερα, το Παλάτι Άουγκαρτεν χρησιμοποιείται ως χώρος για πρόβες της Παιδικής Χορωδίας της Βιέννης. Επίσης εκεί υπάρχει σχολείο για τα παιδιά της Παιδικής Χορωδίας Αγοριών της Βιέννης.  Το παλάτι βρίσκεται στο πάρκο Άουγκαρτεν έκτασης 130 στρεμμάτων, το οποίο είναι ο παλαιότερος μπαρόκ κήπος στη Βιέννη.

Ιστορία
-------

Μέχρι τον 18ο αιώνα, η σημερινή συνοικία Λέοπολντστατ αποτελούνταν από δασική έκταση που χρησιμοποιούνταν από τον Αυτοκράτορα και την αυλή του ως κυνηγότοπος. Το 1614, ο αυτοκράτορας Ματθίας έχτισε ένα πύργο κυνηγιού στην τοποθεσία. Το 1649, ο αυτοκράτορας Φερδινάνδος Γ΄ πρόσθεσε κήπους ολλανδικού στιλ. Υπό τον διάδοχό του, τον αυτοκράτορα Λεοπόλδο Α', η περιοχή του Άουγκαρτεν κατοικήθηκε σε μεγάλη κλίμακα από ευγενείς και καρμελίτες μοναχούς και τελικά έγινε μέρος της Βιέννης. Το 1677, ο Λεοπόλδος Α', ο οποίος έδωσε το όνομά του στην περιοχή (*Πόλη του Λεοπόλδου*), πρόσθεσε έναν εκτεταμένο μπαρόκ κήπο στο κυνηγετικό κάστρο των προκατόχων του. Το 1683, κατά τη διάρκεια της Μάχης της Βιέννης, οι τουρκικές δυνάμεις χρησιμοποίησαν την περιοχή ως στρατιωτική βάση και μέχρι το τέλος του πολέμου, οι μπαρόκ κήποι καταστράφηκαν ολοσχερώς.

Το 1688, το κυνηγετικό κάστρο του Άουγκαρτεν πουλήθηκε στον επιχειρηματία Ζαχαρίας Λέεμπ, ο οποίος προσέλαβε τον Γιόχαν Μπέρναρντ Φίσερ φον Έρλαχ, για να κατασκευάσει ένα παλάτι στην τοποθεσία. Το πάρκο Άουγκαρτεν παρέμεινε στην κατοχή του Αυτοκράτορα. Το Παλάτι Άουγκαρτεν ολοκληρώθηκε το 1692, και αρχικά ονομαζόταν "Palais Leeb". Τις επόμενες δεκαετίες, το παλάτι επεκτάθηκε και ανακαινίστηκε αρκετές φορές, αλλάζοντας ιδιοκτήτες περισσότερες από μία φορές. Το 1712, ο αυτοκράτορας Κάρολος ΣΤ' προσέλαβε τον κηπουρό Ζιάν Τριέ, για να επανασχεδιάσει το μπαρόκ πάρκο σε γαλλικό στυλ. 

Το 1780 αυτό το παλάτι περιήλθε στην κατοχή του Ιωσήφ Β', αυτοκράτορα της Αγίας Ρωμαϊκής Αυτοκρατορίας. Μέχρι τις αρχές του εικοστού αιώνα παρέμεινε στην κατοχή της οικογένειας των Αψβούργων. Κατά τη διάρκεια αυτής της περιόδου, και ειδικά τον δέκατο ένατο αιώνα, πραγματοποιήθηκαν πολλές χοροεσπερίδες στο παλάτι. Ανάμεσα στους καλεσμένους εκείνη την εποχή ήταν οι Ρίχαρντ Βάγκνερ, Φραντς Λιστ και Χανς Μάκαρτ.

Η μεγαλύτερη χοροεσπερίδα στο Παλάτι Άουγκαρτεν πραγματοποιήθηκε με την ευκαιρία της Βιεννέζικης Παγκόσμιας Έκθεσης του 1873. Μεταξύ των καλεσμένων ήταν ο αυτοκράτορας Φραγκίσκος Ιωσήφ Α' και ο Τσάρος Αλέξανδρος Β' της Ρωσίας. Το 1897 το παλάτι ανακαινίστηκε σημαντικά για την οικογένεια του Αρχιδούκα της Αυστρίας Όθωνα, ανιψιού του αυτοκράτορα Φραγκίσκου Ιωσήφ.

Από το 1934 έως το 1936 το παλάτι κατοικήθηκε από τον Αυστριακό καγκελάριο Κουρτ Σούσινγκ. Κατά τη διάρκεια του Β' Παγκοσμίου Πολέμου, το κτήριο υπέστη σοβαρές ζημιές, αλλά μετά τον πόλεμο αποκαταστάθηκε πλήρως. Το 1948 δόθηκε στην χορωδία αγοριών της Βιέννης. Εκεί βρίσκεται και το εργοστάσιο πορσελάνης του Άουγκαρτεν. Σήμερα το παλάτι, μαζί με το υπόλοιπο Άουγκαρτεν, ανήκει στην ιδιοκτησία του κράτους της Αυστρίας.

Βιβλιογραφικές αναφορές
-----------------------

### Παραπομπές

1. 1 2  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 10750. Ανακτήθηκε στις 31  Ιουλίου 2018.
2. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. Ανακτήθηκε στις 30  Ιουλίου 2018.
3. 1 2 3 4  Gaillemin 1994, p. 269.
4. 1 2 3  «Palais Augarten: a place of recreation for Archduke Otto». *Die Welt der Habsburger* (στα Αγγλικά). Ανακτήθηκε στις 20 Απριλίου 2023.
5. 1 2  «Palais Augarten, Vienna». *cityseeker* (στα Αγγλικά). Ανακτήθηκε στις 20 Απριλίου 2023.
6. 1 2 3 4  «Augarten Palace and Park (Augarten-Palais und Park) - Peter The Great way». *eng.petersway.org*. Ανακτήθηκε στις 20 Απριλίου 2023.
7. ↑  «Augarten Palace, Vienna, Austria - SpottingHistory.com». *www.spottinghistory.com* (στα Αγγλικά). Ανακτήθηκε στις 20 Απριλίου 2023.

### Βιβλιογραφία

* Brook, Stephan (2012). *DK Eyewitness Travel Guide: Vienna*. London: Dorling Kindersley Ltd. ISBN 978-0-75668-428-0.
* Gaillemin, Jean-Louis (1994). *Knopf Guides: Vienna*. New York: Alfred A. Knopf. ISBN 978-0-67975-068-0.
* Meth-Cohn, Delia (1993). *Vienna: Art and History*. Florence: Summerfield Press. ASIN B000NQLZ5K.
* Schnorr, Lina (2012). *Imperial Vienna*. Vienna: HB Medienvertrieb GesmbH. ISBN 978-3-95023-969-0.
* Schulte-Peevers, Andrea (2007). Alison Coupe, επιμ. *Michelin Green Guide Austria*Απαιτείται δωρεάν εγγραφή. London: Michelin Travel & Lifestyle. ISBN 978-2-06712-325-0.


|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Παλάτι Άουγκαρτεν** |

Εξωτερικοί σύνδεσμοι
--------------------

* Augarten Wien